עפרה נחמד

עפרה נחמד (נולדה ב-8 בספטמבר 1950) היא אשת רדיו ישראלית. שימשה כתבת, עורכת ומגישה ב"קול ישראל".

ביוגרפיה
נולדה בירושלים וגדלה במושב בית זית שליד ירושלים. שרה במקהלת הנוער של "קול ישראל". עם סיום שנות חטיבת הביניים, עברה ללמוד בתיכון "הר הנגב", הסמוך לשדה בוקר, והיא בוגרת המחזור הראשון שלו. שירתה בגרעין הנח"ל "אל מול אדום" של בני המושבים, שהקימו את היאחזות הנח"ל ארגמן בבקעת הירדן. למדה לשון וספרות עברית באוניברסיטה העברית בירושלים.

עד לאמצע שנת 2015, עבדה במשך כארבעה עשורים בקול ישראל. היא החלה את עבודתה שם בגיל 22 ולאחר סיום קורס כתבים, התקבלה, יחד עם כרמלה מנשה, לעבודה כעיתונאית. בהמשך, שימשה עורכת ומגישת יומנים ותוכניות ברשת ב'. הייתה שנים רבות כתבת הבריאות של רשת ב' ומאז תחילת שנות האלפיים, ערכה והגישה את התוכנית השבועית "לבריאות".

בשנותיה האחרונות ברשות השידור, הגישה את התוכנית "כל היום" ושילבה בה פינה על לקחים ולמידה לחיינו האישיים מפרשת השבוע. במקביל, במשך כשלוש שנים, ערכה והגישה, יחד עם סמדר טל, את התוכנית "במחשבה חיובית", על העצמה והתפתחות אישית. במוצאי שבת, בלילה שבין ה-31 ביולי ל-1 באוגוסט 2015, הגישה את מהדורת החדשות של חצות הלילה ואת סיכום אירועי סוף השבוע, שבא באופן קבוע לאחר מכן. בסופם, ציינה כי הייתה זו מהדורת החדשות האחרונה בהגשתה.

נשואה ואם לבן.

ספרים שכתבה
 שיר השירים שלי - געגועים, הוצאת כרמל, 2012 (ספר שירה)
 לאור פרשות השבוע שלי, הוצאת ספרי מקור, 2014 (הגוּת)
 לפעמים האור, הוצאת ספרי צמרת, 2021 (שירה)

קישורים חיצוניים 
 
 עפרה נחמד באנתולוגיה מקוונת לשירה עברית, באתר של נילי דגן

הערות שוליים

סגל קול ישראל
עיתונאיות ישראליות
עיתונאים ישראלים
כתבי בריאות ישראלים
בית זית: אישים
בוגרות התיכון לחינוך סביבתי במדרשת שדה בוקר
בוגרי התיכון לחינוך סביבתי במדרשת שדה בוקר
חברי גרעיני נח"ל
בוגרות האוניברסיטה העברית בירושלים
בוגרי האוניברסיטה העברית בירושלים
ישראליות שנולדו ב-1950
ישראלים שנולדו ב-1950